**IZVJEŠĆE: COMENIUS – SUSRET U ĐURĐEVCU**

**SRIJEDA, 5. OŽUJKA 2014.**

Još je jedna (ne)prospavana noć bila iza nas te smo krenuli put Plitvičkih jezera.

Nakon višesatne vožnje na odredištu nas je dočekala kiša, pa smo brže-bolje tražili kabanice i kišobrane po torbama ili kod nekih drugih. Pod vodstvom tamošnjeg vodiča krenuli smo u obilazak "raja" kako su neki profesori nazvali Plitvička jezera. Malo je reći da su svi bili oduševljeni viđenim, ali nešto manje vremenom koje nas nije mazilo.

Osim kiše, "problem" nam je stvarala voda iz jezera koja se prelijevala preko ruba na puteve pa smo usput vježbali snalažljivost pokušavajući doći suhih stopala do kraja puta. Ne treba ni dodati da smo sve dobro poslikali i tako gladni krenuli prema Restoranu *Poljana*.

Nakon obilnog ručka, zaputili smo se prema autobusu i zatim Zagrebu. Tamo smo proveli kratko vrijeme razgledavajući, a zatim smo pohitali u suvenirnice i napunili torbe magnetićima, privjescima, pa čak i dresovima. Naravno, nezaobilazna postaja bio je *McDonald's* nakon kojeg smo se svi sretni i raspoloženi za priču krenuli kući.

Iscrpljeni i umorni, vratili smo se u kasnim večernjim satima i odlučili, barem jedan dan, dobro se naspavati.

Novinari: Dinko Begić i Mario Kodba